በአለርት ማዕከል የድንገተኛ አደጋ ታካሚዎች በአልጋ እጥረት እየተጉላሉ ነው
• ማዕከሉ በ800 ሚሊዮን ብር ወጪ የህክምና ማዕከል እያስገነባ ነውአዲስ አበባ፡- በአለርት ማዕከል በድንገተኛ አደጋ የሚታከሙ በአልጋ እጥረት ምክንያት እየተጉላሉ መሆኑን የማዕከሉ  የድንገተኛ አደጋ ህክምና ክፍል አስተባባሪ ገለጹ ።ማዕከሉ ችግሩን ለመፍታት በ800 ሚሊዮን ብር ወጪ የድንገተኛ  ህክምና መስጫ ህንጻ እያስገነባ መሆኑ ተጠቁሟል። አስተባባሪው አቶ ሲሳይ ቸኮል በተለይ ለአዲስ ዘመን 
ጋዜጣ እንደገለጹት፣ በአለርት ማዕከል የህክምና ፈላጊ ቁጥርና የህክምና መስጫ ክፍሉ ሊጣጣም ባለመቻሉ በህክምና 
መስጫ ማዕከሉ ኮሪደር ተኝተው የሚታከሙ በርካቶች ናቸው።ማዕከሉ ለአስተዳደር ቢሮ አገልግሎት ይውል የነበረውን ክፍል
 አስለቅቆ በ50 አልጋዎች ታካሚዎችን እያስተናገደ ቢሆንም፤ ለአልጋ ወረፋ ይዞ መታከም የሚፈጉ የታካሚው ቁጥር 
ከፍተኛ ነው።  አስተባባሪው ከሁሉም የአገሪቱ አቅጣጫ በመኪና ሆነ በሌላ አደጋ ጉዳት የደረሰባቸው 
ታካሚዎች ወደ ማዕከሉ እንደሚመጡ ጠቅሰው፣ በተለይም የህብለሰረሰር ህክምና በአገር አቀፍ ደረጃ ህክምናው የሚሰጠው 
በአለርት ማዕከል ብቻ መሆኑ ችግሩን እንዳባባሰው ተናግረዋል። በአዲስ አበባ ካሉት ሆስፒታሎች ጨምሮ 
ከአራቱም የአገሪቱ አቅጣጫዎች ታካሚዎች ሪፈር ተጽፎላቸው እንደሚመጡ ገልጸው ፣ባለፈው አራት ወራት ከ600 በላይ 
ታካሚዎች ህክምና ማግኘታቸውንና ከእነ ችግሩም ቢሆን እየሰሩ መሆናቸውን አስተባባሪው አመልክተዋል። 
ማዕከሉ ችግሩን ለጤና ሚኒስቴር በተደጋጋሚ ማሳወቁን አስታውሰው፣ ማዕከሉ ለጥያቄው በጎ ምላሽ እንደተሰጠውና መፍትሄ
 ያገኛል የሚል እምነት እንዳላቸውና ማዕከሉ ችግሩን ለመፍታት 800 ሚሊዮን ብር ወጪ ህንጻ እያስገነባ እንደሚገኝ 
የገለጹት የአለርት ማዕከል የህዝብ ግንኙነትና ኮሙኒኬሽን ዳይሬክተር ዓለምሰገድ ጫኔ፤ ህንጻው ተገንብቶ ሲጠናቀቅ 
የድንገተኛ አደጋ ህክምና ማዕከሉ 500 አልጋዎች እንደሚኖሩትና ለችግሩ በዘላቂነት መፍትሄ እንደሚሰጠው ተናግረዋል።
 ማዕከሉ ባለፈው ዓመት ለሰባት ሺህ ድንገተኛ አደጋ ታካሚዎች ህክምና መስጠቱን ከእነዚህ ውስጥ 40 በመቶ የሚሆኑት
 የመኪና አደጋ ጉዳት የደረሰባቸው መሆናቸው ታውቋል።የድንገተኛ አደጋ ህክምና ማዕከሉ የህብረሰረሰር ፣የአጥንት፣ 
ቀዶ ጥገናና መሰል ህክምናዎችን ይሰጣል። የጋዜጣው ሪፖርተር የድንገተኛ አደጋ ታካሚዎች በአልጋ እጥረት እየተጉላሉ በማእከሉ ተገኝቶ የተመለከተ ቢሆንም የእነሱን ሃሳብ ለማካተት የጤና ሁኔታቸው ምቹ ባለመሆኑ ቃለ ምልልስ ማድረግ አልቻለም። አዲስ ዘመን ታህሳስ 1/2012 ጌትነት ምህረቴ